Likumprojekts

**Grozījumi Būvniecības likumā**

Izdarīt Būvniecības likumā (Latvijas Vēstnesis, 2013, 146.nr.; 2014, 21., 84., 140.nr.; 2015, 122.nr., 251.nr., 2016, 241.nr., 2017, 128 nr.) šādus grozījumus:

1. Papildināt likumu ar 25., 26., 27., 28., 29., 30. un 31.pantu šādā redakcijā:

“**25.pants. Administratīvā atbildība patvaļīgas būvniecības jomā**

(1) Par būvē vai tās daļā uzsāktiem vai veiktiem būvdarbiem, ja:

1) nepieciešams paskaidrojuma raksts un tas ir akceptēts, bet nav izdarīta atzīme par būvdarbu uzsākšanas nosacījumu izpildi, - piemēro brīdinājumu vai naudas sodu fiziskajām un juridiskajām personām līdz piecpadsmit naudas soda vienībām;

2) nepieciešama apliecinājuma karte un tā ir akceptēta, bet nav izdarīta atzīme par būvdarbu uzsākšanas nosacījumu izpildi, - piemēro brīdinājumu vai naudas sodu fiziskajām un juridiskajām personām līdz trīsdesmit naudas soda vienībām;

3) nepieciešama būvatļauja un tā ir izdota, bet nav izdarīta atzīme par būvdarbu uzsākšanas nosacījumu izpildi, - piemēro brīdinājumu vai naudas sodu fiziskajām un juridiskajām personām līdz sešdesmit naudas soda vienībām;

4) nepieciešams paskaidrojuma raksts un tas nav akceptēts, - piemēro brīdinājumu vai naudas sodu fiziskajām un juridiskajām personām līdz sešdesmit naudas soda vienībām;

5) nepieciešama apliecinājuma karte un tā nav akceptēta, - piemēro brīdinājumu vai naudas sodu fiziskajām un juridiskajām personām līdz simt divdesmit naudas soda vienībām.

6) nepieciešama būvatļauja un tā ir izdota, bet nav izdarīta atzīme par projektēšanas nosacījumu izpildi, - piemēro brīdinājumu vai naudas sodu fiziskajām personām līdz četrsimt naudas soda vienībām, bet juridiskajām personām - līdz piecsimt naudas soda vienībām;

7) nepieciešama būvatļauja un tā nav izdota, - piemēro brīdinājumu vai naudas sodu fiziskajām personām līdz četrsimt naudas soda vienībām, bet juridiskajām personām - līdz četrtūkstoš naudas soda vienībām.

(2) Par būvdarbu veikšanu ar atkāpēm no būvniecības ieceres dokumentācijas, ja izmaiņas būvniecības ieceres dokumentācijā nebija saskaņotas šā likuma noteiktajā kārtībā un konstatētas atkāpes no:

1) paskaidrojuma raksta, - piemēro brīdinājumu vai naudas sodu fiziskajām un juridiskajām personām līdz trīsdesmit naudas soda vienībām;

2) apliecinājuma kartes, - piemēro brīdinājumu vai naudas sodu fiziskajām un juridiskajām personām līdz sešdesmit naudas soda vienībām;

3) būvprojekta, - piemēro brīdinājumu vai naudas sodu fiziskajām personām līdz četrsimt naudas soda vienībām, bet juridiskajām personām - līdz piecsimt naudas soda vienībām.

(3) Par būves vai tās daļas ekspluatāciju neatbilstoši projektētajam lietošanas veidam, ja tā ir:

1) pirmās grupas būve vai tās daļa, - piemēro brīdinājumu vai naudas sodu fiziskajām un juridiskajām personām līdz desmit naudas soda vienībām;

2) otrās grupas būve vai tās daļa, - piemēro brīdinājumu vai naudas sodu fiziskajām un juridiskajām personām līdz simt piecdesmit piecām naudas soda vienībām;

3) trešās grupas būve vai tās daļa, - piemēro brīdinājumu vai naudas sodu fiziskajām un juridiskajām personām līdz trīssimt naudas soda vienībām.

**26.pants. Administratīvā atbildība būvdarbu pārtraukšanas un apturēšanas jomā**

Par būves konservācijas vai norobežošanas neveikšanu vai veikšanu, neievērojot būvniecības jomas normatīvo aktu prasības, - piemēro fiziskajām personām naudas sodu no piecdesmit līdz simt naudas soda vienībām, bet juridiskajām personām - no piecdesmit līdz tūkstoš četrsimt divdesmit naudas soda vienībām.

**27.pants. Administratīvā atbildība būvniecības apdrošināšanas jomā**

Par būvdarbu veikšanu bez atbilstošas civiltiesiskās atbildības apdrošināšanas, - piemēro naudas sodu fiziskajām personām no divpadsmit līdz divdesmit piecām naudas soda vienībām, bet juridiskajām personām - no divpadsmit līdz divsimt piecdesmit naudas soda vienībām.

**28.pants. Administratīvā atbildība būvju ekspluatācijas jomā**

(1) Par publiskas ēkas periodiskās tehniskās apsekošanas neveikšanu normatīvajos aktos noteiktajos termiņos, - piemēro brīdinājumu vai naudas sodu fiziskajām personām līdz divdesmit piecām naudas soda vienībām, bet juridiskajām personām - līdz simt naudas soda vienībām.

(2) Par būves vai tās daļas izmantošanu līdz tās pieņemšanai ekspluatācijā, ja tā ir:

1) pirmās grupas būve vai tās daļa, - piemēro brīdinājumu vai naudas sodu fiziskajām un juridiskajām personām līdz divdesmit piecām naudas soda vienībām;

2) otrās grupas būve vai tās daļa, - piemēro brīdinājumu vai naudas sodu fiziskajām un juridiskajām personām līdz trīssimt naudas soda vienībām;

3) trešās grupas būve vai tās daļa, - piemēro brīdinājumu vai naudas sodu fiziskajām personām līdz četrsimt naudas soda vienībām, bet juridiskajām personām - līdz tūkstoš četrsimt divdesmit naudas soda vienībām.

(3) Par būves vai tās daļas lietošanu vai pieļaušanu lietot, ja būve vai tās daļa ir tādā stāvoklī, ka tās lietošana ir bīstama, - piemēro brīdinājumu vai naudas sodu fiziskajām personām līdz četrsimt naudas soda vienībām, bet juridiskajām personām - līdz četrtūkstoš naudas soda vienībām.

**29.pants. Administratīvā atbildība būvizstrādājumu jomā**

(1) Par tādu būvizstrādājumu laišanu tirgū, piedāvāšanu vai pārdošanu, kuri nav nodrošināti ar normatīvajos aktos noteikto atbilstību apliecinošo dokumentāciju vai kuri ir nodrošināti ar atbilstību apliecinošo dokumentāciju, bet kuras saturs neatbilst normatīvajos aktos noteiktajām prasībām, - piemēro naudas sodu fiziskajām personām no simt līdz četrsimt naudas soda vienībām, bet juridiskajām personām - no simt līdz trīstūkstoš naudas soda vienībām.

(2) Par tādu būvizstrādājumu laišanu tirgū, piedāvāšanu vai pārdošanu, kuri nav novērtēti saskaņā ar saskaņotajām tehniskajām specifikācijām vai piemērojamajiem standartiem, - piemēro naudas sodu fiziskajām personām no simt četrdesmit līdz četrsimt naudas soda vienībām, bet juridiskajām personām - no simt četrdesmit līdz četrtūkstoš naudas soda vienībām.

(3) Par tādu būvizstrādājumu laišanu tirgū, piedāvāšanu vai pārdošanu, kuru faktiskās ekspluatācijas īpašības neatbilst deklarētajām, - piemēro naudas sodu fiziskajām personām no simt četrdesmit līdz četrsimt naudas soda vienībām, bet juridiskajām personām - no simt četrdesmit līdz četrtūkstoš naudas soda vienībām.

(4) Par tādu būvizstrādājumu pielietošanu būvdarbu procesā, kuriem nav atbilstību apliecinošas dokumentācijas, - piemēro brīdinājumu vai naudas sodu fiziskajām personām līdz simt četrdesmit naudas soda vienībām, bet juridiskajām personām - no piecdesmit sešām līdz četrtūkstoš naudas soda vienībām.

**30.pants. Administratīvā atbildība par būvniecības pakalpojumu sniegšanu bez reģistrācijas būvkomersantu reģistrā**

Par būvniecības pakalpojumu sniegšanu bez reģistrācijas būvkomersantu reģistrā, - piemēro brīdinājumu vai naudas sodu fiziskajām personām līdz četrsimt naudas soda vienībām, bet juridiskajām personām - līdz četrtūkstoš naudas soda vienībām.

**31.pants. Kompetence sodu piemērošanā**

(1) Administratīvo pārkāpumu procesu par šā likuma 25., 26., 27., 28. pantā, 29. panta ceturtajā daļā un 30. pantā minētajiem pārkāpumiem veic būvvalde, Būvniecības valsts kontroles birojs, Ekonomikas ministrija, Valsts dzelzceļa tehniskā inspekcija vai Valsts vides dienests.

(2) Administratīvo pārkāpumu procesu par šā likuma 25., 26., 27., 28. pantā, 29. panta ceturtajā daļā un 30. pantā minētajiem pārkāpumiem uzsāk būvvalde, administratīvā pārkāpuma lietas sagatavošanu izskatīšanai, administratīvā pārkāpuma lietas izskatīšanu un lēmuma pieņemšanu par šā likuma 25., 26., 27., 28. pantā, 29. panta ceturtajā daļā un 30. pantā minētajiem pārkāpumiem veic pašvaldības administratīvā komisija.

(3) Administratīvo pārkāpumu procesu par šā likuma 29. panta pirmajā, otrajā un trešajā daļā minētajiem pārkāpumiem veic Patērētāju tiesību aizsardzības centrs.”.

2. Papildināt pārejas noteikumus ar 20.punktu šādā redakcijā:

“20. Šā likuma 25., 26., 27., 28., 29., 30. un 31.pants stājas spēkā vienlaikus ar Administratīvās atbildības likumu.”

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs Ē. Eglītis